Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea qed tistieden lill-Istati Membri u lill-partijiet interessati kollha jikkummentaw fuq ċerti emendi li qed jiġi propost li jiddaħħlu fir-Regolament għall-Eżenzjoni Ġenerali Sħiħa (GBER). L-iskop tar-reviżjoni proposta huwa li tirrifletti l-bidliet f'diversi ġabriet ta' Linji Gwida dwar l-Għajnuna mill-Istat, li qed jiġu rieżaminati bħalissa, u li tkompli tiffaċilita l-appoġġ pubbliku għat-tranżizzjoni ekoloġika u diġitali tal-UE. Ir-regoli l-ġodda se jgħinu biex jinbew pedamenti sodi għal ekonomija sostenibbli fi żmien l-irkupru mill-effetti tal-pandemija tal-coronavirus. L-Istati Membri u partijiet interessati oħra jistgħu jwieġbu għall-konsultazzjoni sat-8 ta' Diċembru 2021. Il-Viċi President Eżekuttiv Margrethe Vestager, li hija responsabbli mill-politika tal-kompetizzjoni, qalet: “Il-proposta tagħna għandha l-għan li żżid il-possibbiltajiet f'idejn l-Istati Membri biex jimplimentaw miżuri ta' għajnuna li jappoġġaw it-tranżizzjoni ekoloġika u diġitali mingħajr ma jinnotifikawhom minn qabel lill-Kummissjoni u mingħajr ma jkollhom bżonn l-approvazzjoni tagħha. Dan se jagħmilha aktar faċli biex l-Istati Membri jipprovdu finanzjament bħal dan b'mod rapidu, mingħajr ma jiġu kkaġunati distorsjonijiet bla bżonn fuq il-kompetizzjoni fis-Suq Uniku. Ninkoraġġixxu lill-awtoritajiet pubbliċi, lill-kumpaniji u lill-partijiet interessati l-oħra kollha biex jipparteċipaw f'din il-konsultazzjoni importanti.” Il-GBER jiddikjara kategoriji speċifiċi ta' għajnuna mill-Istat li huma kompatibbli mat-Trattat dment li dawn jissodisfaw ċerti kundizzjonijiet, u jeżenta dawn il-kategoriji milli jiġu notifikati minn qabel u approvati mill-Kummissjoni. L-eżenzjoni li ċerta għajnuna ma jkollhiex bżonn tiġi notifikata minn qabel u approvata mill-Kummissjoni hija s-simplifikazzjoni ewlenija li tippermetti lill-Istati Membri jipprovdu għajnuna rapida fil-każijiet li jissodisfaw il-kundizzjonijiet li jillimitaw id-distorsjoni tal-kompetizzjoni fis-Suq Uniku. Huwa importanti li jinstab l-aħjar bilanċ bejn l-għajnuna għall-eżenzjoni ġenerali sħiħa, li hija soġġetta għal kritejri ċari li jillimitaw id-distorsjonijiet potenzjali tal-kompetizzjoni, u għajnuna oħra mill-Istat li jeħtieġ li tiġi vvalutata mill-Kummissjoni qabel ma tkun tista' tiġi implimentata. Ir-regoli stabbiliti fil-GBER jikkumplimentaw lil dawk stabbiliti fil-Linji Gwida dwar l-għajnuna mill-Istat, li jistabbilixxu l-kundizzjonijiet li skonthom il-Kummissjoni tivvaluta jekk il-miżuri ta' għajnuna mill-Istat li mhumiex eżentati bħala kategorija u, għalhekk, iridu jiġu nnotifikati lilha, ikunux kompatibbli mas-Suq Uniku. Flimkien, dawn iż-żewġ settijiet ta' regoli jiffurmaw ġabra komprensiva ta' regoli għal ċerti oqsma tal-liġi dwar l-għajnuna mill-Istat. Għaldaqstant, il-Kummissjoni qed tipproponi għadd ta' bidliet immirati fil-GBER li jirriflettu l-bidliet f'diversi ġabriet ta' Linji Gwida dwar l-għajnuna mill-Istat li qed jiġu rieżaminati bħalissa (jiġifieri, il-Linji Gwida dwar l-Għajnuna Reġjonali, il-Linji Gwida dwar il-Klima, l-Enerġija u l-Għajnuna Ambjentali mill-Istat, il-Linji Gwida dwar il-Finanzjament ta' Riskju u l-Qafas għar-Riċerka, l-Iżvilupp u l-Innovazzjoni). L-għan tar-reviżjoni li għaddejja ta' dawn il-Linji Gwida u tar-reviżjoni proposta tal-GBER huwa li jiġi promoss finanzjament pubbliku li jikkontribwixxi għall-kisba tal-prijoritajiet attwali tal-UE, speċjalment il-Patt Ekoloġiku u l-Istrateġiji Industrijali u Diġitali Ewropej, u li jiġi żgurat li r-regoli dwar l-għajnuna mill-Istat jirriflettu l-aktar żviluppi teknoloġiċi u tas-suq riċenti. F'dan il-kuntest, il-Kummissjoni qed tipproponi għadd ta' bidliet fil-GBER f'oqsma fejn il-Linji Gwida korrispondenti dwar l-għajnuna mill-Istat qed jiġu riveduti wkoll. B'mod partikolari: Għajnuna għall-ħarsien ambjentali u tal-enerġija Għajnuna għal investiment fil-finanzjament tar-riskju Għajnuna għar-riċerka, l-iżvilupp u l-innovazzjoni Għajnuna reġjonali Il-passi li jmiss Minbarra l-konsultazzjoni li tnediet illum, l-abbozz ta' proposta se jiġi diskuss ukoll f'żewġ laqgħat bejn il-Kummissjoni u l-Istati Membri. L-ewwel laqgħa se ssir lejn tmiem il-perjodu ta' konsultazzjoni u t-tieni waħda se ssir ladarba l-abbozz jiġi rivedut abbażi tal-kontribut li jingħata matul il-konsultazzjoni pubblika. Dan il-proċess se jiggarantixxi li kemm l-Istati Membri kif ukoll partijiet ikkonċernati oħra jkollhom biżżejjed opportunitajiet biex jikkummentaw dwar l-abbozz tal-proposta tal-Kummissjoni. Il-proposta li qed issir konsultazzjoni dwarha u d-dettalji kollha tal-konsultazzjoni pubblika jinsabu hawn. Ir-Regolament maħsub li jiġi adottat fl-ewwel nofs tal-2022. Sfond L-Artikolu 108(3) tat-Trattat dwar il-Funzjonament tal-Unjoni Ewropea (TFUE) jeżiġi li l-Istati Membri jinnotifikaw kull l-għajnuna mill-Istat lill-Kummissjoni Ewropea u jimplimentawha biss wara li l-Kummissjoni tkun approvatha. Ir-Regolament ta' Awtorizzazzjoni tal-UE dwar l-għajnuna mill-Istat jippermetti li l-Kummissjoni tiddikjara ċerti kategoriji ta' għajnuna mill-Istat kompatibbli mas-Suq Uniku u eżentati mill-obbligu ta' notifika previst fit-Trattat. Ir-Regolament għall-Eżenzjoni Ġenerali Sħiħa jippermetti lill-Istati Membri jimplimentaw direttament ċerti miżuri ta' għajnuna, b'ċertezza legali sħiħa. Ir-Regolament għall-Eżenzjoni Ġenerali Sħiħa tal-2014 ippermetta li l-Istati Membri jimplimentaw firxa wiesgħa ta' miżuri ta' għajnuna mill-Istat mingħajr l-approvazzjoni minn qabel tal-Kummissjoni minħabba li x'aktarx li dawn ma jfixklux il-kompetizzjoni, u ġie modifikat diversi drabi biex jissimplifika r-regoli u jwessa' l-kamp ta' applikazzjoni. B'riżultat ta' dan, aktar minn 97 % tal-miżuri kollha ta' għajnuna mill-Istat issa jiġu implimentati mill-Istati Membri mingħajr il-ħtieġa ta' approvazzjoni minn qabel min-naħa tal-Kummissjoni. Dan huwa konformi mal-approċċ tal-Kummissjoni li jiffoka fuq il-kisba ta' riżultati aħjar aktar malajr, filwaqt li żżomm lura minn affarijiet mingħajr valur miżjud. Bħala parti mir-rieżami kontinwu tagħha tar-regoli tal-kompetizzjoni biex tiżgura li jkunu adattati għal ambjent tas-suq li qed jinbidel, f'Jannar 2019 il-Kummissjoni nediet evalwazzjoni ta' ċerti regoli dwar l-għajnuna mill-Istat li ġew adottati bħala parti mill-pakkett tal-Modernizzazzjoni tal-Għajnuna mill-Istat tal-2014. Din l-evalwazzjoni fis-sura ta' kontroll tal-Idoneità, kopriet, fost l-oħrajn, il-linji gwida dwar l-għajnuna mill-Istat għall-għajnuna reġjonali, għall-għajnuna għar-riċerka, għall-iżvilupp u l-innovazzjoni, għall-għajnuna għall-finanzjament tar-riskju u għall-għajnuna għall-ħarsien ambjentali u l-enerġija. L-evalwazzjoni wriet li, b'mod ġenerali, is-sistema u r-regoli ta' kontroll tal-għajnuna mill-Istat huma adattati għall-iskop tagħhom. Madankollu, wriet ukoll il-ħtieġa li r-regoli individwali jiġu adattati, anki fid-dawl tal-Patt Ekoloġiku Ewropew u tal-Istrateġiji Industrijali u Diġitali tal-UE, kif ukoll għal aktar simplifikazzjoni. Għaldaqstant, il-Kummissjoni qed tirrevedi l-proċess tar-rieżami tal-Linji Gwida rilevanti dwar l-Għajnuna mill-Istat u tar-regoli korrispondenti tal-GBER. Il-proposta tal-lum qiegħda tiġi ppreżentata wara l-emenda riċenti tal-GBER, li ġiet adottata mill-Kummissjoni f'Lulju 2021 biex ir-regoli rilevanti dwar l-għajnuna mill-Istat jiġu allinjati mar-regoli ta' finanzjament fil-kuntest tal-Qafas Finanzjarju Pluriennali l-ġdid. Fil-preżent il-Kummissjoni qed tipproponi għadd ta' aġġustamenti ulterjuri għall-GBER.